b"\n_START_ARTICLE_\nKhristos Patsatzoglou\n_START_SECTION_\nSpillerkarriere\n_START_PARAGRAPH_\nHan startet karrieren i den lokale klubben Agia Eleousa og fikk en plass p\xc3\xa5 det greske U17-landslaget. Hans talent ble lagt merke til, og talent-bedriften Skoda Xanthi hentet ham til klubben i 1996. Der spilte han i de kommende fire sesongene, f\xc3\xb8r turen gikk til favorittklubben Olympiakos i 2000. Patsatzoglou var en spiller som kunne spille i alle defensive posisjoner, og det likte dav\xc3\xa6rende Olympiakos-trener Du\xc5\xa1an Bajevi\xc4\x87 godt._NEWLINE_Han var regnet blant gresk fotballs aller st\xc3\xb8rste talenter, til han fikk en karrieretruende skade mot AEK Athen i 2003. Patsatzoglou hadde skadet akillessenen sin et par uker i forveien, men Olympiakos ville ikke g\xc3\xa5 inn i kampen uten en av sine beste spillere og ga ham injeksjoner. Det skulle vise seg \xc3\xa5 bli fatalt. En stygg infeksjon satte seg i foten, og Olympiakos m\xc3\xa5tte klare seg uten 24-\xc3\xa5ringen resten av sesongen._NEWLINE_Men det skulle bli mye verre enn som s\xc3\xa5. Olympiakos sine leger visste nok lite om at deres handling ville holde Patsatzoglou ute av spill i mer enn tre \xc3\xa5r. Mange operasjoner og intensiv fysioterapi var nyttel\xc3\xb8st s\xc3\xa5 lenge skaden kom tilbake s\xc3\xa5 fort \xc2\xabPatsa\xc2\xbb begynte \xc3\xa5 trene igjen. Han fikk en kamp p\xc3\xa5 slutten av 04-05 sesongen, og sa selv at han var klar for spill igjen og at det n\xc3\xa5 var opp til Trond Sollied \xc3\xa5 gi ham spilletid._NEWLINE_Nordmannen hadde ikke sett Patsatzoglou i hans glansdager, og hadde vanskelig for \xc3\xa5 se ham komme tilbake p\xc3\xa5 Champions League-niv\xc3\xa5. Dette satte sinnene i kok hos Olympiakos-fansen, som allerede hadde et anstrengt forholdt til Sollied. Men Patsatzoglou fortsatte \xc3\xa5 trene opp igjen ankelen, og i oktober 2006 var han i lagoppstillingen til en kamp mot Atromitos. P\xc3\xa5 samme tid ble han innkalt til landslaget, og spilte hele kampen og scoret et m\xc3\xa5l mot Bosnia. Noen dager senere var han av banens beste spillere mot Roma p\xc3\xa5 Stadio Olimpico til han m\xc3\xa5tte av i andreomgang med skade. Det var n\xc3\xa5 en kneskade som plaget ham, urelatert til den forrige._NEWLINE_Men ingenting s\xc3\xa5 ut til \xc3\xa5 knekke Patsatzoglou, og selv om han ble holdt ute av spill for resten av sesongen ble han viktig for Olympiakos sesongen 07/08. Han spilte mesteparten av kampene, og scoret et fantastisk m\xc3\xa5l borte mot Werder Bremen, som sikret Olympiakos' f\xc3\xb8rste borteseier i turneringen noensinne. Khristos Patsatzoglou er en um\xc3\xa5telig popul\xc3\xa6r mann blant fansen, og kun kapteinen Predrag \xc4\x90or\xc4\x91evi\xc4\x87 er satt h\xc3\xb8yere blant den generelle Olympiakos-supporter. Likeens var det under skadeperioden, og selv om Patsa satt p\xc3\xa5 tribunen hver kamp, ble han sunget for."